*****

ΚΑΝΟΝΙΣΜΟΣ (ΕΟΚ) αριθ. 3877/88 ΤΟΥ ΣΥΜΒΟΥΛΙΟΥ

της 12ης Δεκεμβρίου 1988

για τη θέσπιση των γενικών κανόνων σχετικά με τη διάθεση των αλκοολών που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87 και βρίσκονται στην κατοχή των οργανισμών παρέμβασης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1),όπως τροποποιήθηκε τελευταία από τον κανονισμό (ΕΟΚ) αριθ. 2964/88 (2), και ιδίως το άρθρο 37 παράγραφος 2 δεύτερο εδάφιο και το άρθο 40 παράγραφος 4,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 822/87 προβλέπει, στο άρθρο 37 παράγραφος 2, ότι η διάθεση των αλκοολών που προέρχονται από αποστάξεις που αναφέρονται στα άρθρα 35 και 36 του εν λόγω κανονισμού μπορεί να λαμβάνει χώρα σε άλλους τομείς και πρέπει να πραγματοποιείται με όρους που θα πρέπει να καθορισθούν· ότι θα πρέπει επίσης να καθορισθούν, για τις αλκοόλες που προέρχονται από αποστάξεις που αναφέρονται στο άρθρο 39 του ίδιου κανονισμού, οι όροι σύμφωνα με τους οποίους οι οργανισμοί παρέμβασης μπορούν να προβούν σε ενέργειες για τα προϊόντα που έχουν αναλάβει πριν να διατεθούν στην αγορά και τις διατάξεις που έχουν σχέση με τη διάθεση των προϊόντων που βρίσκονται στην κατοχή των οργανισμών παρέμβασης·

ότι πρέπει να αντιμετωπισθούν με το ίδιο τρόπο, σε ό,τι αφορά τις διαδικασίες διάθεσης, οι αλκοόλες που προέρχονται από αποστάξεις που αναφέρονται στο άρθρο 39 του κανονισμού (ΕΟΚ) αριθ. 822/87 και οι αλκοόλες που προέρχονται από αποστάξεις που αναφέρονται στα άρθρα 35 και 36 του ίδιου κανονισμού και βρίσκονται στην κατοχή των οργανισμών παρέμβασης·

ότι, παρόλο που προσφέρει τις ίδιες εγγυήσεις μη διάκρισης μεταξύ των ενδιαφερομένων στην Κοινότητα με τη διαδικασία πώλησης με δημόσιο πλειστηριασμό που προβλέπεται επίσης στο άρθρο 40 παράγραφος 3 του κανονισμού (ΕΟΚ) αριθ. 822/87, πρέπει να επιλεγεί η διαδικασία με δημοπρασία για την πώληση αλκοόλης επειδή έχει το πλεονέκτημα να είναι περισσότερο προσιτή σε όλους τους ενδιαφερόμενους στον τομέα της αλκοόλης·

ότι η αποκτηθείσα εμπειρία κατά τις δύο προσπάθειες πώλησης με δημοπρασία που οργανώθηκε το 1986 με βάση τον κανονισμό (ΕΟΚ) αριθ. 139/86 του Συμβουλίου της 20ής Ιανουαρίου 1986 για τη θέσπιση των γενικών κανόνων σχετικά με τη διάθεση των αλκοολών οι οποίες λαμβάνονται από τις αποστάξεις που αναφέρονται στα άρθρα 39, 40 και 41 του κανονισμού (ΕΟΚ) αριθ. 337/79 και βρίσκονται στην κατοχή των οργανισμών παρέμβασης (3) αποδεικνύει ότι είναι ανώφελο να καταβληθεί προσπάθεια να πωληθούν οι αλκοόλες για διάφορες συνήθεις χρήσεις επειδή οι αγορές αυτές είναι σήμερα κορασμένες· ότι, συνεπώς, είναι δυνατό να παραλειφθεί η πρώτη φάση των δημοπρασιών όπως αυτή προβλέπεται στο άρθρο 2 στοιχεία α) και β) του κανονισμού (ΕΟΚ) αριθ. 139/86·

ότι θα πρέπει να εξασφαλισθεί η μη διαταραχή των αγορών της αλκοόλης και των οινοπνευματωδών ποτών στην Κοινότητα, σύμφωνα με τα άρθρα 37 και 40 του κανονισμού (ΕΟΚ) αριθ. 822/87·

ότι θα πρέπει επίσης να αποφευχθεί η δημιουργία, λόγω της αλκοόλης αυτής, περαιτέρω δυσκολιών οι οποίες θα μπορούσαν να εμφανισθούν με τις σημερινές συνθήκες της αγοράς σε άλλους τομείς χρησιμοποίησης ή όσον αφορά σε άλλους προορισμούς· ότι φαίνεται να υπάρχουν λιγότερες δυσκολίες στον τομέα των καυσίμων · ότι πρέπει να αναζητηθούν προνομιακές δυνατότητες διάθεσης στον τομέα αυτό χωρίς ωστόσο να αποκλεισθεί η δυνατότητα άλλων ενδεχομένων πωλήσεων·

ότι, προκειμένου να μην επηρεασθεί ο ανταγωνισμός με τα προϊόντα τα οποία θα μπορούσε να αντικαταστήσει η αλκοόλη, θα πρέπει να δοθεί στην Επιτροπή η δυνατότητα να μη δίνει συνέχεια στις ληφθείσες προσφορές·

ότι αυτά τα μέτρα θα πρέπει να εφαρμοσθούν στα αποθέματα αλκοόλης που έχουν αναληφθεί από τους οργανισμούς παρέμβασης, κατ' εφαρμογή των κοινοτικών κανόνων, από την 1η Σεπτεμβρίου 1982 στην περίπτωση της Κοινότητας των Δέκα και από την 1η Μαρτίου 1986 στην περίπτωση της Ισπανίας και τα οποία βρίσκονται ακόμα στην κατοχή αυτών των οργανισμών καθώς και στις αλκοόλες που αναλαμβάνονται κατ' αυτό τον τρόπο από την έναρξη της ισχύος αυτών των μέτρων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι αλκοόλες που λαμβάνονται από τις αποστάξεις που αναφέρονται στα άρθρα 35, 36 και 39 του κανονισμού (ΕΟΚ) αριθ. 822/87 και βρίσκονται στην κατοχή των οργανισμών παρέμβασης διατίθενται με δημοπρασίες. Οι δημοπρασίες προκηρύσσονται σύμφωνα με τη διαδικασία που προβλέπεται στο άρθρο 83 του κανονισμού (ΕΟΚ) αριθ. 822/87.

2. Οι όροι των δημοπρασιών πρέπει να εξασφαλίζουν ίση μεταχείριση όλων των ενδιαφερομένων, ανεξάρτητα από τον τόπο εγκατάστασής τους στην Κοινότητα.

3. Οι δημοπρασίες προκηρύσσονται για μια συγκεκριμένη χρήση ή/και για έναν συγκεκριμένο προορισμό.

4. Γίνονται δεκτοί στις διαδικασίες που αναφέρονται στην παράγραφο 1 οι ενδιαφερόμενοι που εγγυώνται την τήρηση των υποχρεώσεών τους με σύσταση ασφάλειας.

5. Η αλκοόλη μπορεί να έχει μετουσιωθεί πριν από τη δημοπρασία.

Άρθρο 2

Για καθεμία από τις δημοπρασίες που αναφέρονται στο άρθρο 1 παράγραφος 1, για τις οποίες μπορούν να προβλεφθούν ειδικοί όροι προκειμένου ιδίως να αποφευχθούν διαταραχές στις αγορές, η Επιτροπή μπορεί, σύμφωνα με τη διαδικασία που προβλέπεται στο αρθρο 83 του κανονισμού (ΕΟΚ) αριθ. 822/87, είτε να δώσει είτε να μη δώσει συνέχεια στις ληφθείσες προσφορές.

Άρθρο 3

Οι όροι πραγματοποίησης των δημοπρασιών, και ιδίως εκείνοι που αφορούν τους ελέγχους που πρέπει να διενεργηθούν και τις εγγυήσεις που πρέπει να δοθούν (π.χ. ασφάλεια και ενδεχόμενη μετουσίωση), καθορίζονται σύμφωνα με τη διαδικασία που προβλέπεται στο άρθρο 83 του κανονισμού (ΕΟΚ) αριθ. 822/87.

Άρθρο 4

Κατά το τρίτο έτος εφαρμογής των μέτρων που προβλέπονται από τον παρόντα κανονισμό, η Επιτροπή υποβάλλει έκθεση επί των πωλήσεων αλκοόλης. Το Συμβούλιο αποφασίζει, μετά από πρόταση της Επιτροπής, αν πρέπει να διατηρηθεί ή να τροποποιηθεί το καθεστώς που εφαρμόστηκε.

Άρθρο 5

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στα προϊόντα που έχουν αναλάβει οι οργανισμοί παρέμβασης κατ' εφαρμογή των κοινοτικών κανόνων και τα οποία βρίσκονται στην κατοχή τους κατά την έναρξη ισχύος του παρόντος κανονισμού καθώς και στα προϊόντα που θα αναλάβουν οι εν λόγω οργανισμοί από την έναρξη ισχύος του παρόντος οργανισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 1988.

Για το Συμβούλιο

Ο Πρόεδρος

Γ. ΠΟΤΤΑΚΗΣ

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 269 της 29. 9. 1988, σ. 5.

(3) ΕΕ αριθ. L 19 της 25. 1. 1986, σ. 1.